runetrust/blame-folketinget-dk huggingface dataset:
Morten Østergaard (RV), 2009-05-05:
Så kan jeg ikke lade være med at konstatere, at det også må være positivt for integrationsministeren, at retstilstanden i forhold til integrationsministerens rolle i administrative udvisninger nu bliver sådan, som ministeren på et tidspunkt troede at den var, nemlig at ministeren ikke skulle tage stilling til farevurderingen.
Peter Skaarup (DF), 2002-05-23:
Og der kunne jeg godt efterlyse, at Det Radikale Venstre og SF ville være med til at hjælpe i stedet for bare at lave ordkløveri her i Folketingssalen. Så er der hr. Søren Søndergaard, og hr. Søren Søndergaard er jo, jeg vil måske ikke sige berømt, men han er i hvert fald kendt for her i Folketinget at grave sig ned i en eller anden detalje, som egentlig ikke nødvendigvis har noget med forslaget at gøre.
Jørn Neergaard Larsen (V), 2016-02-24:
Det er her, der er sammenstødsproblemer mellem kontanthjælpssystemet og vores overenskomstsystem, og da arbejdsmarkedets parter definerer, hvad lønningerne er i overenskomstsystemet, er det altså vores pligt at sørge for, at der er et fornuftigt bånd mellem kontanthjælpssystemet og overenskomstsystemet, således at man får noget ud af at arbejde med den kapacitet, man har.
Jens Peter Vernersen (S), 2008-05-08:
Der er kommet indberetninger fra regionerne om, at der til disse specielle operationer er ventetider på op til mere end et år, fordi man mangler disse læger, og det er altså en situation, som først og fremmest rammer almindelige borgere, men ikke de borgere, som kan betale gennem en forsikring og måske også kan betale af egen lomme.
Alex Vanopslagh (LA), 2023-01-19:
Men det er klart, at hvis der er nogle urimelige, unødvendige benspænd for, at unge iværksættere kan få en erhvervskonto, og nogle af de benspænd er opstået via lovgivning fra Christiansborg, så kan det være en god idé at gå ind og se på, om man ikke kan smidiggøre tingene.
Hans Peter Baadsgaard (S), 2000-02-01:
Det, vi har som opgave, og det, man skal i skolen, er selvfølgelig at forebygge, at det kommer dertil, hvor selv lærere må ty til det, som jeg vil kalde den sidste udvej, og det synes jeg uddannelsespolitikere skulle forholde sig til i stedet for at være så optaget af, at vi skal rette os efter de lærere, der vil ty til den sidste udvej.
Poul Nyrup Rasmussen (S), 1997-11-19:
På spørgsmålet om, hvorvidt det kun er den enkelte landmand, som er ansvarlig for dyrevelfærden i den danske landbrugsproduktion, eller det alene er lovgivningsmagten, kan jeg svare: Nej, vi er alle ansvarlige, vi har alle et fælles ansvar.
Kristian Jensen (V), 2006-11-03:
Især undrer det mig, at Det Radikale Venstre fremlægger det, som om det skulle være det eneste, for Det Radikale Venstre har jo sammen med Dansk Folkeparti og regeringen gennemført en udligningsreform, som måske er en af de mest markante styrkelser af et Danmark i balance.
Mikkel Bjørn (DF), 2025-04-04:
Men nu ser vi, at staten i stigende grad påtager sig rollen som smagsdommer, og at domstolene tolker vittigheder og udsagn ud fra en subjektiv stillingtagen til deres grovhed, og det betyder, at grænsen for det tilladte flytter sig, ikke efter klare og objektive kriterier, men efter en personlig og subjektiv smag, og det er en glidebane.
Brian Mikkelsen (KF), 2013-04-04:
Indtil vi får en reel liberalisering af hele lodsområdet, synes vi, at der skal holdes meget fokus på, hvad DanPilot må, hvad angår nye ejerandele, nye aktiviteter og datterselskaber, så man formår at holde DanPilot i en slags lomme for sig selv.
Klaus Hækkerup (S), 2010-03-23:
Det er nævnt, at lovforslaget indeholder fire elementer, og vi kan tilslutte os dem, dog med en lille forundring over, at afgiftssatserne vedrørende elpatroner er begrænset til kraft-varme-værker, så almindelige fjernvarmeværker ikke også er omfattet, men det kan vi jo spørge lidt ind til begrundelsen for. For så vidt angår afgift på klimagasser, andre klimagasser end CO2, kan vi også støtte det.
Morten Bødskov (S), 2007-09-06:
Hvis regeringspartierne er klar til et samarbejde om det, kunne man eksempelvis starte med at lette det økonomiske pres på kommunerne, således at de, der sidder og administrerer opgaverne ude i kommunerne, ikke fortsat lægger det maksimale pres på medarbejderne, som de gør nu, hvor der er direkte lighedstegn mellem presset og det større sygefravær.
Astrid Krag (SF), 2011-03-18:
Når vi hører, hvad der er blevet sagt af Dansk Folkepartis ordfører i dag, kan vi jo allerede nu se, at Liberal Alliances forslag om de 18 måneder kommer til at blive hældt ned ad brættet, og jeg synes bare, det er sørgeligt, hvis man skal se partiet gentage en fejl, man begik efter valget sidst, og også denne gang lade sig spise af med en kop kaffe ved forhandlinger ovre hos integrationsministeren.
Pernille Skipper (EL), 2018-03-23:
Og så vil jeg bare understrege, at i min egen fagforening vil jeg som medlem altid slås for at komme af med lokalløn, for jo mere individuelle lønforhandlingerne er, desto mere bliver kvinderne bare snydt, og desto bedre er det at organisere sig med hensyn til overenskomster, så meld jer ind i en fagforening.
Line Barfod (EL), 2006-05-05:
En væsentlig baggrund for, at SF og Enhedslisten har fremsat det her forslag, er en offentlig konference, som Retssikkerhedsforum afholdt, og hvor hr. Tom Behnkes partifælle hr. Helge Adam Møller udtalte sig positivt om at få en sådan statistik, da det blev efterlyst af adskillige deltagere på konferencen.
Morten Messerschmidt (DF), 2023-06-01:
Det er derfor, jeg tror, vi skal tænke det her i en sammenhæng, altså at det, hvis vi kan lave nogle ordninger, hvor de, der egentlig i dag søger væk, bliver på nedsat tid, så både er godt for dem, fordi de har en tilknytning til arbejdsmarkedet, men at det også er godt for statens finanser.
Hanne Severinsen (V), 2003-01-24:
Det er der som sagt lavet undersøgelser af. Så vil jeg sige til hr. Homann om det med forskningsfriheden, at der står udtrykkelig - det er præcis den samme diskussion, som var ved den sidste debat - at »den enkelte forsker har således frihed til at vælge metode, fremgangsmåde og emne«, og så er det rigtigt, at der står »inden for universitetets forskningsstrategiske rammer«.
Liselott Blixt (DF), 2008-11-13:
Nu kunne jeg godt lide at vide, hvad det er, hr. Jens Peter Vernersen mener vi ikke er helt enige om i Dansk Folkeparti, for vi har hele tiden været enige om, at sundhedsforsikringer er noget, vi gerne vil bibeholde på den måde, som vi selv har været med til at bestemme, nemlig at det er alle i et firma, der får dem.
Torsten Schack Pedersen (V), 2008-05-06:
Jeg vil gerne bede hr. Jens Peter Vernersen, når han nu skal forklare den socialdemokratiske skattepolitik og tolkningen af skattestoppet, om at gøre det lysende klart for mig og alle andre, om arbejdsgiverbetalte sundhedsforsikringer er et udtryk for et skattehul, en skattefidus eller en skattespekulation.
Kaare Dybvad Bek (S), 2025-04-03:
Vi udviser i Danmark 1.100-1.200 udlændinge om året, og vi kommer nu til at skærpe de regler yderligere, sådan at man fjerner de rabatter, som har været for udlændinge, eksempelvis på en kriminalitetsform som hvidvask eller blufærdighedskrænkelse, og det er jeg selvsagt meget tilfreds med.
Morten Messerschmidt (DF), 2020-05-19:
Eller som justitsministeren sagde forleden dag: »Det er, som om der er en tendens til, at jo tættere man kommer på magten og regeringskontorerne, jo stærkere bliver blikket for, at sådan nogle regler om ministerbetjening osv. er fornuftige, gode og relevante.«
Henrik Dahl (LA), 2020-02-28:
Jeg mener simpelt hen, at den her debat er blevet indkaldt, på baggrund af at Nye Borgerlige langt hen ad vejen har misforstået rækkevidden af den her lov, som jo først og fremmest giver nogle transparente regnskaber og så giver sådan visse familieretlige rettigheder, men som bestemt ikke er en dispensation til ikke at rette sig efter dansk lovgivning.
Villy Søvndal (SF), 2006-01-27:
Der er behov for at udbygge den infrastruktur, der sikrer sammenhæng mellem de palæstinensiske områder og sikrer afsætningsmuligheder for deres varer; der er behov for at fjerne den mur, der adskiller børn fra deres skoler, bønder fra deres marker osv. osv., og endelig er der behov for at vise international vilje til at støtte udviklingen af en bæredygtig og økonomisk selvstændig palæstinensisk stat.
Keld Albrechtsen (EL), 2003-11-13:
Han kunne dårligt skjule sin begejstring for ideen om at sende flere og flere soldater ud i krig. Jeg ved ikke, om hr. Ulrik Kragh har læst den ledende artikel, som Politiken har i dag, hvor Politiken, synes jeg, meget, meget klogt opfordrer dem, der var og er ansvarlige for den danske deltagelse i besættelsen af Irak, til eftertanke, for terroren vokser jo.
Anni Svanholt (SF), 2001-01-25:
Men undersøgelsen viser også, at der er nogle problemer med ventetider både før og under indlæggelsen, og de problemer, der er rejst her, er selvfølgelig problemer, der skal gøres noget ved, og de rette til at gøre noget ved dem er selvfølgelig dem, der har ansvaret for sygehusvæsenet og sygehusene, og det er jo amtsrådene.
Jakob Sølvhøj (EL), 2019-04-03:
Selv om der er den afgrænsning, som jeg er sikker på nogle vil nævne, så er vi bekymret for, at det her kan blive starten på at rulle den forhindring af koncerndannelse, altså af, at der kommer private skoledynastier, tilbage, og for, at vi åbner op for, at Tvindlovgivningen rulles tilbage.
Yildiz Akdogan (S), 2016-03-03:
Folketinget fordømmer terroranslagene i Tyrkiet og understreger vigtigheden af, at terroristvolden øjeblikkeligt standses, og at de tyrkiske myndigheders sikkerhedsmæssige foranstaltninger til at bekæmpe denne udøves med proportionalitet og under størst mulige hensyn til civile.
Knud Enggaard (V), 2001-04-05:
Der er jo heldigvis som nævnt mange initiativer i gang med kompetencecentre og videncentre, hvor virksomheder går sammen med uddannelsesinstitutionerne, og det er Venstres forhåbning, at diskussionen om erhvervsakademierne vil blive en diskussion om, hvordan vi kan understøtte initiativer og sikre deres kvalitet.
Nick Hækkerup (S), 2021-11-17:
Spørgsmålet er som bekendt stillet i forlængelse af min skriftlige besvarelse i sidste uge af spørgsmål nr. 64 fra Folketingets Retsudvalg, som angik en konkret dom fra retten i Roskilde, hvor en udenlandsk statsborger blev tildelt en advarsel i spørgsmålet om udvisning.
Rosa Lund (EL), 2022-05-10:
Selv hvis du får erstatning for uretmæssig anholdelse, er systemet indrettet sådan i dag, at du stadig vil blive behandlet som skyldig, og selv hvis den rigtige gerningsmand bliver fundet og dømt, er du stadig at betragte som en person, der er farlig for samfundet – en person, der skal holdes ekstra øje med af staten.
Bent Bøgsted (DF), 2018-11-01:
Det kan ikke hjælpe noget, at de skal tages på med fløjlshandsker, altså at man siger, at jamen det er også synd for jer, og vi skal søreme hjælpe jer med at komme videre, og det er unfair, men nu skal vi nok tage os af dig, og vi skal give en ydelse.
Bodil Thrane (V), 1999-03-24:
Jeg er virkelig overbevist om, at den enkeltes frie forbrugsvalg, der altid indebærer, at nogle køber økologisk mælk og uøkologisk kød eller vingummi om lørdagen og grønsager om mandagen, er faktorer, der betyder meget mere for den enkeltes sundhed og sikkerhed end det, at man indfører økologisk mad på eksempelvis vore sygehuse.
Jens Joel (S), 2017-04-04:
Det handler om netselskaberne, om vores eldistribution, altså så at sige den del, som jo ikke er konkurrenceudsat, og der lægges med lovforslaget og i forlængelse af den aftale, vi har lavet med et bredt udsnit af Folketingets partier, op til, at man laver en ny økonomisk regulering, hvor man baserer de rammer, netselskaberne har at agere inden for, altså det, de må opkræve på de faktiske udgifter, de har haft i en foregående periode, på, at man laver en flerårig aftale.
Pia Gjellerup (S), 2006-04-06:
Der er vi jo så enige om, kan jeg forstå, at vi har de samme intentioner om, nemlig at der skal være en større og bedre social profil i udligningen, og jeg vil bare sige til hr. Erling Bonnesen, at så har hr. Erling Bonnesen og hans parti meget at gøre, men det kan vi godt hjælpe ham og hans parti med.
Keld Albrechtsen (EL), 2001-05-23:
Hvad det her angår, skete jo det dybt beklagelige, at Europa-Parlamentet for nogle få dage siden godkendte en lov om partistøtte til såkaldt europæiske partier, hvilket indebærer, at en række af de partier, der er opstillingsberettigede til et parlamentsvalg her i Danmark, f.eks. Folkebevægelsen mod EU, JuniBevægelsen, ikke vil være berettigede til støtte, mens de store japartier til gengæld vil få en masse penge fra EU's uudtømmelige støttekasse.
Karsten Hønge (SF), 2025-02-26:
Der vælger regeringen i den her sammenhæng – muligvis uden intention om det – at give de her børn og unge, som i forvejen kan være sårbare, en skuldertackling, så de har mistet fodfæstet i den periode, hvor de har skullet høre på, at de ikke var rigtige danskere.
Karina Lorentzen Dehnhardt (SF), 2022-05-17:
Og jeg synes faktisk, det er positivt at mærke, at vi, på trods af at vi jo især også i den her tid kan have forskellige holdninger til EU, bakker op om, at hjælp til terrorofre trods alt er så vigtig en sag, at hvis et EU-direktiv kan hjælpe rettigheder på vej, er vi sådan set klar til at kigge på det.
Sjúrður Skaale (JF), 2019-10-08:
Jeg vil takke den forhenværende færøske socialminister Eyðgunn Samuelsen for hendes indsats i denne sag, og jeg vil også takke den nye færøske minister, den afgåede danske minister og den nye danske minister for deres vilje til at hugge den her knude over, som har været tæt knyttet i 16 år og gjort livet besværligt for nogle af vores borgere.
Jesper Petersen (S), 2022-04-06:
I den kommende tid skal vi bl.a. se på, hvordan optagelsessystemet til de videregående uddannelser og karakterskalaen kan forbedres for at mindske bl.a. den oplevelse at have et præstationsfokus og –pres, som mange unge oplever, og der ser jeg frem til, at der også er et samarbejde med Radikale Venstre om forhåbentlig at nå frem til nogle gode resultater.
Poul Nødgaard (DF), 2004-12-16:
Specielt vedrørende de to første, altså holdningsmæssig og kompetencemæssig bredde, kunne jeg måske godt forstå »kompetencemæssig«, men med »holdningsmæssig« er vi ovre i det, som man hele tiden kritiserer, at bestyrelsen er for politisk.
Simon Emil Ammitzbøll (RV), 2005-05-03:
Hvis vi ser på unge, som er ansat i fritidsjob f.eks. i butikker, er vi jo nok nødt til at erkende, at der er større udskiftelighed i bagerjomfruer end i bagersvende, og derfor er det i hvert fald væsentligt at stille spørgsmål om, hvorvidt det gør stor nytte på det område, for det gælder selvfølgelig kun for nye medarbejdere.
Jeppe Kofod (S), 2008-12-05:
Vi har jo et fortilfælde med demokratifonden og alle de initiativer, der blev støttet igennem 1990'erne, der var med til at få Østeuropa ud af det kommunistiske diktatur og ind i en mere demokratisk udvikling, og det var jo på mange måder gode initiativer, som ikke var regeringskontrollerede; der sad ikke en minister for bordenden og stemplede hver ansøgning.
Sólbjørg Jakobsen (LA), 2024-04-18:
Når vi snakker om, at vi gerne vil gøre det mere attraktivt for international arbejdskraft, burde vi da kigge på, om vi kan gøre noget for dem, der allerede er her, og sådan en regel ville være perfekt at fjerne, ikke fordi vi ikke kan se, hvorfor den er blevet indført, men fordi den overdramatiserer.
Søren Søndergaard (EL), 2021-02-09:
Men de forslag, som går i retning af, at man kan få en følgedom eller måske en erstatningsdom, altså at man skal erstatte det, der er gået tabt, hvilket vil sige, at der i givet fald vil kunne stilles nogle langt højere erstatningskrav end det, man gør i dag, er vi fuldstændig åbne for at diskutere,
Christoffer Aagaard Melson (V), 2021-11-10:
Synes ministeren ikke, hvis der f.eks. er et efterslæb fra boliger eller renovering af kloakker, at det var bedre, at vi satte os ned og fik en snak om, hvordan vi kunne finde nogle penge til det, end at vi tager penge væk fra den kapacitet, som NATO beder os om at leve op til?
Inger Støjberg (V), 2010-05-12:
Hvad angår nedslidning og efterløn, kan jeg bl.a. henvise til, at Arbejdsmarkedskommissionen i forbindelse med sit arbejde har studeret en række analyser af efterlønsmodtagernes helbredstilstand og helbredets betydning for, hvorvidt og hvornår man overgår til efterløn.
Kristen Touborg (SF), 2010-12-09:
: »Ligeledes er dette oplæg efter vores opfattelse et minimum for uddannelse, og vi vil fremadrettet følge udviklingen tæt.« Betyder »et minimum af uddannelse«, og at man »fremadrettet vil følge udviklingen tæt«, at man skærer ned, at man vil forhandle sig selv ned i forhold til det, man allerede har opnået?
Mikkel Dencker (DF), 2019-01-29:
Med den teknologiudvikling, vi har haft, og det prisfald på vedvarende energi, der har været, må man jo forudse, at vi snart kommer til det punkt, hvor den vedvarende energi kan klare sig helt uden subsidier, og at det er den vej, vi skal gå, for at vi i Danmark får erstattet meget af vores fossile energiproduktion med vedvarende energi.
Ida Jørgensen (RV), 2005-01-13:
Jamen vi finder jo ud af her i løbet af foråret, hvordan kommunerne skal sammenlægges, der bliver fremlagt nogle lovforslag, hvor der står, hvilke opgaver kommunerne skal have, og vi kan begynde at se flertallet for dem, så på det tidspunkt må det vel være relevant at lave nogle kørsler af, hvordan økonomien ser ud.
Karina Due (DF), 2016-11-11:
Hvad angår opbindingsperioden, kan det godt komme til at lyde, som om det er et minus på dyrevelfærdskontoen, at man nu må have lov til at opbinde i op til 5 timer på en dag i stedet for 2 timer, men der står også, at det kun er, når det er nødvendigt af sikkerhedsmæssige hensyn.
Lise Bertelsen (KF), 2023-01-31:
Da vi i Det Konservative Folkeparti gerne vil tale erhvervsuddannelserne op, er vi meget positive over for, at man med denne ændring af lov om erhvervsuddannelser permanentgør muligheden for, at elitesportsudøvere får lige så gode muligheder for at vælge en erhvervsuddannelse som en gymnasieuddannelse.
Johs. Poulsen (RV), 2005-11-09:
Når jeg spørger, er det jo, fordi ministeren den 11. oktober i Politiken giver udtryk for, at ministeren ikke synes, at der er ret mange penge at gøre godt med med hensyn til MVJ-midlerne, og rent faktisk dér udtrykker, sådan mellem lin jerne i alt fald, at det ville være dejligt, hvis der var lidt flere midler at gøre godt med.
Margrete Auken (SF), 2004-06-03:
er jo noget, der skal gøres fra Folketinget, det skal gøres hos regeringen: Vil De Konservative arbejde for, at vi kan tage penge, f.eks. 10 mia. kr., af EU's landbrugsstøtte og bruge dem til noget fornuftigere, forskning, ulandsbistand, eller hvad det nu kan være?
Morten Messerschmidt (DF), 2020-05-12:
Og jeg går ikke ud fra, at hr. Jeppe Bruus vil forfægte det synspunkt, at der var fuldstændig fri adgang til alt, før bestemmelsen blev indført, altså at en embedsmand ikke kunne tale med sin minister, uden at det øjeblikkelig røg på forsiden af Ekstra Bladet, og hvad ved jeg.
Mattias Tesfaye (S), 2016-05-03:
Vi er tilhængere af integration, dels fordi det er usikkert, hvornår der bliver mulighed for hjemsendelse – de vil potentielt kunne blive boende i årevis, i årtier i sådan nogle lejre – dels fordi vi ikke vil se børn vokse op på dansk grund uden mulighed for at kunne fungere i vores samfund.
Aase D. Madsen (DF), 2004-06-04:
Samtidig er det vigtigt, at de varmeaftagere, der har kontrakt med de store centrale kraft-varme-værker, det drejer sig om 860.000 varmeforbrugere i hovedstadsområdet og i Århusområdet, ikke får uhensigtsmæssige varmeprisstigninger på grund af den i lovforslaget generelt fremsatte varmevirkningsgrad på 125 pct.
Morten Messerschmidt (DF), 2008-02-07:
Men det, der er sagen, er jo, at regeringen formodentlig ikke ville kunne finde flertal blandt VOK-partierne, fordi Dansk Folkeparti og regeringen grundlæggende er uenige om store dele af EU-politikken, og derfor må de enten række over midten, altså over til socialisterne, eller gå sammen med Dansk Folkeparti.
Rosa Eriksen (M), 2025-02-25:
Jeg vil gerne slå fuldstændig fast, at hvis ordføreren for Liberal Alliance har viden om, at der er mænd, der jævnligt går ind i kvindernes omklædningsrum i Nordjylland, så håber jeg – og det er også rettet til dem, der ser med – at man, hvis det foregår, så går til svømmehallen eller kommunalbestyrelsen og siger, at det her foregår.
Ulrik Kragh (V), 2004-04-16:
Så håber jeg også, at hr. Poul Qvist Jørgensen vil fortælle lidt mere om, om Socialdemokratiet er indstillet på at finde en løsning på eksempelvis nedslidningen af de bygninger, der var fredet tilbage i 1989, da man lavede Christianialoven, og i 1991, da man lavede lokalplanen.
Lars Løkke Rasmussen (V), 2002-05-03:
Når man så gør det i en sammenhæng, hvor man efter at have stået og ført myter til torvs, spørger: Kan vi nu være sikre på, at donorerne vil blive i korpset, eller kan man ikke forestille sig, at de vil søge væk? ja, så må man jo svare: Jo, hvis alt det, der bliver sagt, står til troende, så ser jeg da for mig en alenlang kø af donorer, der vender donorsystemet ryggen. Men der må vi altså, synes jeg - det vil jeg i hvert fald plædere for - have så meget respekt for debatten og debatniveauet, at vandene skiller, dér hvor de reelt skiller og ikke skiller på baggrund af fordomme og myter. KL. 15.50
Eva Flyvholm (EL), 2020-11-18:
Det, jeg vil spørge om, er: Er udenrigsministeren enig i, at det er en fuldstændig uacceptabel opførsel, at Donald Trump i forbindelse med det amerikanske valg har forsøgt at stoppe optællingen af stemmer, og hvorfor har den danske udenrigsminister været fuldstændig tavs om de angreb på demokratiet, vi har set Trump udføre i USA?
Peter Skaarup (DF), 2011-11-10:
Som også andre spørgere har været inde på, er vi nogle, der har bemærket de mange løftebrud fra regeringens side, og muligvis er det noget, fru Marianne Jelved har noget med at gøre, for De Radikale har jo været lidt udslagsgivende for, om forskellige ting, som Socialdemokraterne og SF er kommet med, kunne blive til noget.
Kim Behnke (FP), 1999-05-18:
Vi har en situation, hvor telefoni finder nye veje via DSB's ledninger og alt muligt andet, og derfor er der brug for, at vi ser på telelovgivningen samlet og får lavet nogle samlede justeringer, sådan at vi ikke tager tingene græsstrå for græsstrå, men at vi til efteråret kører en tur med den samlede plæne foran os.
Brian Mikkelsen (KF), 2009-05-18:
Jeg synes, at det er et godt eksempel på, at vi skal have Hundeudvalget til at komme med deres anbefalinger og deres gode råd, for jeg er ikke sikker på, at jeg synes, at det er en god idé, at en labrador altid skal gå i snor - eller en puddelhund eller en west highland-terrier.
Søren Kolstrup (EL), 2000-04-28:
Det andet er om bæredygtigheden: Vi ved jo i forvejen - det står jo i redegørelsen, og det kom også frem her i det mundtlige oplæg - at der tales om bæredygtighed og naturens integritet, men vi ved, at raps spreder pollen, og vi ved, at tre ud af fire EU-markedsgodkendelser vedrører raps, og dermed er der problemer omkring naturens integritet.
Ole Hækkerup (S), 2009-05-07:
Men hvis nu man forestiller sig, at vi undervejs i udvalgsarbejdet kan stille nogle spørgsmål om den præcise effekt på udledningen af CO2 på forskellige elementer af den her pakke, og det viser sig, at det vil være muligt med det samme provenu alligevel at opnå en endnu gunstigere effekt på at begrænse udledningen af CO2, er det så noget, som Dansk Folkeparti vil se positivt på?
Mette Kierkgaard (M), 2024-11-06:
Men kontrollen får meget mere fokus på at bidrage til læring, og som spørgeren også nævner, går vi også med det nye ældretilsyn fra en tilsynskadence på 1 år til hvert 5. år, når vi vel at mærke taler om de risikobaserede planlagte tilsyn.
Villy Søvndal (SF), 1999-12-02:
Men jeg er glad for Enhedslistens klarhed, for så giver det jo mening at fremsætte forslag til vedtagelse sammen, nemlig at når det handler om børnepolitik, så kan man mene, at regeringen ikke er ambitiøs nok - det mener jeg personlig, og det synes jeg er ærgerligt - men at levere den illusion ud i den store virkelighed, at på det her område er der stor enighed mellem Enhedslisten, Venstre og De Konservative, er jeg glad for ikke bliver indtrykket efter debatten i dag.